Δημαρχείο του Αμβούργου

Το Δημαρχείο του Αμβούργου είναι η έδρα του Κοινοβουλίου και της Γερουσίας της Ελεύθερης και Χανσεατικής Πόλης του Αμβούργου. Πρόκειται για ένα μεγαλοπρεπές κτίριο στην πλατεία Rathausmarkt (Πλατεία Δημαρχείου) που κατασκευάστηκε μεταξύ 1886 και 1897 υπό την καθοδήγηση του αρχιτέκτονα Μάρτιν Χάλερ (Martin Haller) σε νεοαναγεννησιακό στιλ. Ο πύργος του, ύψους 112 μέτρων, αποτελεί εξέχον ορόσημο στο αστικό τοπίο του Αμβούργου, δίπλα στους πύργους των κύριων εκκλησιών της πόλης. Το Χρηματιστήριο και το Εμπορικό Επιμελητήριο του Αμβούργου γειτνιάζουν μέσω της εσωτερικής αυλής του δημαρχείου, στο πίσω μέρος του κτιρίου. Εκεί βρίσκεται και το γλυπτό της κρήνης Υγεία (Hygieia-Brunnen) που σχεδιάστηκε από τον γλύπτη Γιόζεφ φον Κράμερ, αδελφό του αρχιτέκτονα Τέοντορ φον Κράμερ. Το σιντριβάνι ανεγέρθηκε ως μνημείο για την επιδημία χολέρας του 1892, στην οποία πέθαναν περισσότεροι από 8.000 κάτοικοι του Αμβούργου και είναι καταχωρημένο ως πολιτιστικό μνημείο. Το κτίριο αποτελείται από δύο πτέρτυγες και είναι κατασκευασμένο από γρανίτη και ψαμμίτη. Διαθέτει πρόσοψη πλάτους 111 μέτρων, που συνδυάζει ιταλικά και βορειογερμανικά αναγεννησιακά στοιχεία, και στην οποία κυριαρχεί ένας κεντρικός πύργος ύψους 112 μέτρων. Το ύψος του πύργου αντιστοιχεί στο πλάτος ολόκληρου του κτιρίου. Η στέγη είναι καλυμμένη με χαλκό. Η εντυπωσιακή μαύρη πύλη εισόδου με τις πλούσιες έλικες και τις αλληλένδετες ροζέτες και φιγούρες είναι δείγμα της υψηλής τέχνης των μεταλλουργών του Αμβούργου. Ένας επιχρυσωμένος αυτοκρατορικός αετός στεφανώνει το χάλκινο κωδωνοστάσιο και τα τέσσερα πέτρινα αετώματά του είναι διακοσμημένα με τέσσερις ιππότες που κρατούν σημαιάκια σκαλισμένα σε χαλκό. Τα οικόσημα διαφόρων χανσεατικών οικογενειών εκτίθενται πάνω από τα εξωτερικά παράθυρα του ισογείου. Το σημερινό Δημαρχείο είναι το έκτο στην ιστορία της πόλης. Τα δύο πρώτα χτίστηκαν γύρω στο 1200, στη Νέα Πόλη (περιοχή Neustadt) στην Hopfenmarkt και στην αρχιεπισκοπική Παλιά Πόλη (Altstadt). Μετά την ενοποίηση των δύο πόλεων, ένα κοινό Δημαρχείο κατασκευάστηκε γύρω στο 1230 στη γωνία των οδών Kleine Johannisstraße και Dornbusch, το οποίο καταστράφηκε κατά την πυρκαγιά της πόλης του 1284. Το κτίριο που αργότερα ανεγέρθηκε στα θεμέλιά του ονομάστηκε Οικία Άιμπεκ (Eimbecksches Haus). Γύρω στο 1290, ένα τέταρτο και μεγαλύτερο Δημαρχείο κατασκευάστηκε κοντά στη γέφυρα Τροστ (Trost), στην τοποθεσία που τώρα βρίσκεται το κτίριο της Πατριωτικής Εταιρείας. Αυτό το κτίριο κατασκευασμένο με τούβλα, χτίστηκε σε μία έκταση 26 επί 17 μέτρων και επεκτάθηκε σταδιακά με την πάροδο του χρόνου. Κατά τη διάρκεια της μεγάλης πυρκαγιάς του 1842, καταστράφηκε. Μια τοποθεσία κοντά στον μικρό Άλστερ πίσω από το νέο Χρηματιστήριο της πόλης επιλέχθηκε για την ανέγερση ενός νέου δημαρχείου, καθώς ήταν το μόνο κτίριο στην περιοχή που επέζησε από την πυρκαγιά. Ωστόσο, η υλοποίηση του έργου διήρκεσε 43 χρόνια με τις συμμετοχές σε διαγωνισμούς να λαμβάνουν χώρα το 1854 και το 1876. Το έργο εγκρίθηκε τελικά το 1884 και ολοκληρώθηκε το 1897. Η επιβράδυνση του σχεδιασμού και της κατασκευής του δημαρχείου αποδίδεται, μεταξύ άλλων, στις προτεραιότητες που δόθηκαν για την ανοικοδόμηση της πόλης μετά τη μεγάλη πυρκαγιά, τις πολιτικές αναταραχές της Επανάστασης του 1848-49, την οικονομική κρίση του 1857, τους γερμανικούς πολέμους ενοποίησης (1864-1871), αλλά και τις συνέπειες της ένταξης του Αμβούργου στην Γερμανική Τελωνειακή Ένωση (1881–1888). Παρά τους μαζικούς βομβαρδισμούς του Αμβούργου κατά τη διάρκεια του Δευτέρου Παγκοσμίου Πολέμου, το δημαρχείο παρέμεινε άθικτο, εκτός από μικρές ζημιές στον πύργο, έτσι ώστε η αρχική του κατάσταση να έχει διατηρηθεί σχεδόν αμετάβλητη. Παραπομπές